0545.xml
ملک میں توانائی کے مسائل حل کرنے کیلئے متعدد منصوبوں پر کام جاری ہے، منصوبوں کے مکمل ہونے سے آئندہ سالوں میں مجموعی طور پر 22 ہزار میگاواٹ بجلی حاصل کی جائے گی، صدر مملکت ممنون حسین کا بہاولپور میں تقریب سے خطاب
بہاولپور ۔23 اکتوبر (اے پی پی) صدر مملکت ممنون حسین نے کہا ہے کہ ملک میں توانائی کے مسائل حل کرنے کیلئے بجلی پیدا کرنے کے متعدد منصوبوں پر کام جاری ہے، ان منصوبوں کے مکمل ہونے سے آئندہ سالوں میں مجموعی طور پر 22 ہزار میگاواٹ بجلی حاصل کی جائے گی، بجلی کے منصوبوں سے نہ صرف لوڈ شیڈنگ پر قابو پایا جائے گا بلکہ اس سے ملکی معیشت بھی بہتر ہو گی۔ ان خیالات کا اظہار صدر مملکت نے جمعرات کو صادق پبلک سکول بہاولپور میں تقسیم اسناد کی تقریب کے موقع پر خطاب کرتے ہوئے کیا۔ انہوں نے ملک کے تمام نوجوانوں پر زور دیا کہ وہ تعلیم کے مختلف شعبوں میں نمایاں کارکردگی کا مظاہرہ کر کے ملک کا نام روشن کریں۔ صدر ممنون حسین نے کہا کہ بیرون ملکوں میں پڑھنے والے پاکستانی طلباء اپنے ملک کے سفیر بنیں۔ انہوں نے طلباء پر زور دیا کہ وہ اپنے والدین اور اساتذہ کا احترام کریں اور ان سے رہنمائی لیں۔ صدر مملکت نے کہا کہ ان کا صادق پبلک سکول آنا ایک اعزاز ہے، ایک تاریخی ادارہ ہے جس کا سنگ بنیاد نواب سرصادق محمد خان عباسی نے رکھا تھا۔ انہوں نے کہا کہ صادق پبلک سکول کی بنیاد ایسے وقت میں رکھ دی گئی تھی جب ملک میں بورڈنگ سکولوں کی تعداد بہت کم تھی۔ انہوں نے کہا کہ صادق پبلک سکول نے گزشتہ 61 سالوں کے دوران نہایت قابل اورذہین لوگ پیدا کئے جو ملک کے مختلف شعبوں اور معیشت میں خدمات سرانجام دے رہے ہیں۔ صدر مملکت نے کہا کہ صادق پبلک سکول کو پاکستان کے تعلیمی اداروں میں ایک اہم مقام حاصل ہے۔ انہوں نے سکول انتظامیہ سے کہا کہ وہ مستحق طلباء کو مفت تعلیم فراہم کرنے کیلئے ایک فنڈ قائم کریں۔ اس موقع پر گورنر پنجاب چوہدری محمد سرور نے بھی خطاب کیا۔ گورنر پنجاب نے کہا کہ مسلم لیگ (ن) کی حکومت تعلیمی سیکٹر پر خصوصی توجہ دے رہی ہے اور اس مقصد کیلئے تعلیمی بجٹ میں بھی اضافہ کیا گیا ہے۔ اس کے علاوہ پنجاب حکومت صوبے کے تمام سکولوں میں ضروری سہولتیں فراہم کرنے کیلئے کوشاں ہے۔
APP
23.10.14
0545p.xml
ملک صنعتی انقلاب کے دہانے پر کھڑا ہے، قوم رکاوٹ ڈالنے والوں کا راستہ روک دے : صدر
بہاولپور (نامہ نگار) پاکستان صنعتی انقلاب کے دہانے پر کھڑا ہے، قوم ترقیاتی کاموں کی راہ میں رکاوٹ ڈالنے والی ہر قوت کا راستہ روک دے۔ صدر مملکت کا کہنا ہے کہ قوم بازی گروں اور دھوکے بازوں کو پہچانے۔ ان خیالات کا اظہار صدر ممنون حسین نے صادق پبلک سکول بہاولپور کی تقریب سے خطاب کرتے ہوئے کیا۔ انہوں نے کہا کہ گذشتہ کئی دہائیوں کی بدامنی اور خطے میں ہونے والی خونریز جنگوں نے پاکستان کی معیشت کو تباہ کردیا ہے۔ ایسے مشکل حالات میں چین، سعودی عرب اور ترکی کی صورت میں مخلص دوست ہمارے ساتھ تعاون کر رہے ہیں۔ سنکیانگ سے گوادر تک سڑک اور ریلوے لائن کی صورت میں ہم جس اقتصادی راہداری کا خواب دیکھ رہے ہیں، یہ ایسے ہی مخلص دوستوں کے تعاون کا نتیجہ ہے۔ اکنامک کوریڈور مکمل ہونے کے بعد پاکستان خطہ کا سب سے اہم ملک بن جائیگا۔ صدر ممنون حسین نے کہا عالمی مالیاتی اداروں کے تعاون سے 22 ہزار میگاواٹ بجلی کے منصوبے بھی لگا رہے ہیں۔ ایٹمی توانائی سے بجلی پیدا کرنے کے ایک منصوبے پر کام شروع ہو گیا ہے جبکہ دو منصوبوں پر جلد کام شروع ہو جائیگا۔ ان منصوبوں کے مکمل ہونے کے بعد لوڈشیڈنگ کے مسئلے کا خاتمہ ہو گا۔ صدر ممنون حسین نے کہا کہ قومی مسائل کی ایک جڑ بدعنوانی بھی ہے، اس موذی مرض سے نجات کیلئے نوجوانوں کو قائدانہ کردار ادا کرنا ہو گا۔ صدر مملکت نے صادق پبلک سکول کے قیام پر سابق ریاست بہاولپور کے نواب سر محمد صادق خان عباسی کو خراج تحسین پیش کیا کہ مرحوم نواب صادق محمد خان عباسی کی وجہ سے اس علاقے میں پائے کا تعلیمی ادارہ قائم کیا گیا تھا۔ اس موقع پر گورنر پنجاب نے خطاب کرتے ہوئے کہا حکومت تعلیم کے شعبہ کی ترقی پر خصوصی توجہ دے رہی ہے۔
nawa-e-waqt
24.10.14